Tin Srbić

**Tin Srbić** hrvatski je gimnastičar. Specijalist je za vratilo; svi rezultati spomenuti u ovom članku odnose se na tu disciplinu.

## Rane godine 
Rođen je u Zagrebu 11. septembra 1996. u porodici Saše i Karin Srbić i ima stariju sestru Tenu. Gimnastiku je počeo vježbati sa četiri godine u klubu ZTD Hrvatski sokol. Dvije godine kasnije slomio je dvije kosti ispod lakta nakon pada s vratila.

## Karijera 
### 2016. 
Na takmičenju Svjetskog kupa u Bakuu osvojio je prvu veću medalju u karijeri: bronzu. Do kraja sezone osvojio je još tri bronze: u Ljubljani, Osijeku i Szombathelyju.

### 2017. 
Sezonu je ponovo počeo u Bakuu, osvojivši šesto mjesto. Zatim je u Dohi bio drugi iza Xiao Ruotenga da bi u maju u Kopru osvojio zlatnu medalju. Istog mjeseca ponovio je uspjeh iz Kopra na domaćem terenu u Osijeku, a zatim je na Challenge Cupu u Parizu bio šesti. Potom je uslijedio vrhunac njegove dotadašnje karijere – na Svjetskom prvenstvu u Montréalu osvojio je zlatnu medalju i postao prvi Hrvat s titulom svjetskog prvaka u gimnastici.

### 2018. 
Sezonu je počeo osvajanjem zlatne medalje na takmičenju Svjetskog kupa u Dohi. Na Challenge Cupu u Parizu bio je šesti, kao i godinu prije. Na Svjetskom prvenstvu završio je na četvrtom mjestu, 0,033 boda iza Sama Mikulaka, koji je osvojio bronzu. Nakon prvenstva osvojio je srebro na takmičenju Svjetskog kupa u Cottbusu, gdje je bolji bio Epke Zonderland.

### 2019. 
Na takmičenju Svjetskog kupa u Melbourneu završio je na sedmom mjestu nakon što nije uspio izvesti stoj na rukama poslije prvog elementa. U Bakuu je opet ostao na drugom mjestu iza Zonderlanda za 0,033 boda. U martu se vratio na vrh pobijedivši u Dohi. Zatim je nastupio na Evropskom prvenstvu u Szczecinu, gdje se još jednom morao zadovoljiti srebrnom medaljom iza Zonderlanda. U Osijeku je ovog puta bio šesti. Na Prvenstvu Hrvatske nije imao konkurenciju, ostavivši prvog pratioca više od tri boda iza sebe. U septembru je osvojio zlato na Challenge Cupu u Parizu. Na Svjetskom prvenstvu u Stuttgartu odlučio je izvesti lakšu vježbu zbog povrede zapešća, što mu je donijelo još jednu srebrnu medalju; zlato je osvojio Brazilac Arthur Mariano. Kvalificiravši se za finale na vratilu, izborio je i nastup na Olimpijskim igrama u Tokiju.

### 2020. 
Prvi uspjeh u sezoni ostvario je na takmičenju Svjetskog kupa u Szombathelyju, osvojivši zlato. Na državnom prvenstvu ponovo je bio više nego uvjerljiv, s prednošću od gotovo četiri boda. S Evropskog prvenstva u Mersinu vratio se s novim srebrom, dok je zlatnu medalju izborio Litvanac Robert Tvorogal.

### 2021. 
Sezonu je otvorio pobjedama na takmičenjima Svjetskog kupa u Varni i Osijeku. Predstavljao je Hrvatsku na Olimpijskim igrama u Tokiju. Tokom kvalifikacijskih vježbi plasirao se u finale kao treći, iza Daikija Hashimota i Milada Karimija. U finalu je povisio stepen težine svoje vježbe sa 6,2 na 6,5. Na kraju je osvojio srebrnu medalju iza Hashimota, postavši drugi Hrvat s olimpijskom medaljom u gimnastici; prvi je to uspio Filip Ude, koji je na konju s hvataljkama također osvojio srebro u Pekingu 2008. Odlučio je preskočiti Svjetsko prvenstvo u Kitakyushuu kako bi prilagodio vježbe novom pravilniku za bodovanje za period 2022–2024.

### 2022. 
Sezonu je počeo drugim mjestom na takmičenju Svjetskog kupa u Cottbusu, gdje je ostao iza Amerikanca Brodyja Malonea. U Dohi se plasirao u finale kao prvi, ali se povukao iz njega zbog povrede ramena.

### 2023. 
S Evropskog prvenstva, kojem je domaćin bila Antalya, donio je zlatnu medalju, što mu je prva medalja tog sjaja na kontinentalnim prvenstvima.

Na Svjetskom prvenstvu u Antwerpenu ponovio je uspjeh iz Stuttgarta 2019, osvojivši srebro.

## Nagrade 
Četiri puta izabran je za Hrvatskog sportista godine u izboru *Sportskih novosti* (2017, 2019, 2021, 2023).

## Reference 
## Vanjski linkovi 
* Profil na FIG-u
* Profil na Instagramu

Kategorija:Rođeni 1996.
Kategorija:Biografije, Zagreb
Kategorija:Hrvatski gimnastičari
Kategorija:Hrvatski olimpijci u gimnastici
Kategorija:Gimnastičari na Olimpijskim igrama 2020.
Kategorija:Osvajači srebrne medalje na Olimpijskim igrama (Hrvatska)
Kategorija:Živi ljudi